Limpopo waarsku teen choleraArgieffoto Inwoners van Limpopo wat hul drinkwater uit riviere of boorgate haal, word aangeraai om die water eers te kook om hulself teen cholera te beskerm. “Siektes soos cholera is een van die grootste oorsake van sterfte, siektes en gestremdhede in die provinsie,” het Adele van der Linde, woordvoerder vir die departement van gesondheid in Limpopo, Donderdag aan ŉ Sapa-korrespondent gesê. “ŉ Gesonde leefstyl is die sleutel om siektes soos cholera te verhoed. Indien die water uit ŉ rivier, put of boorgat gehaal word, moet dit eers gebleik of gekook word.” Sy het inwoners ook aangeraai dat vrugte en groente eers in gesteriliseerde water afgespoel moet word. “Alle vleis, vis en groente moet goed gaargemaak word. Kos moet in ŉ koel, skoon plek gehou word en rou en gekookte kos moet apart gestoor word.” Nege mense is in Desember 2009 in Limpopo dood en 1 854 het siek geword weens cholera. Cholera word versprei deur kos of water in te neem wat deur ontlasting besmet is. Slagoffers kan binne ure begin dehidreer en, indien dit nie behandel word nie, kan slagoffers sterf. Indien pasiënte behoorlik en betyds behandel word, is die kans minder as 1% dat hulle sal sterf.